"דרכי הכפרה ביום הכיפורים" \ ליום כיפור

"כִּי-בַיּוֹם הַזֶּה יְכַפֵּר עֲלֵיכֶם, לְטַהֵר אֶתְכֶם:  מִכֹּל, חַטֹּאתֵיכֶם, לִפְנֵי יְהוָה, תִּטְהָרוּ" 

ונשאל: 
א.	"לטהר אתכם" מיותר. משום שהיה לתורה לכתוב "יכפר עליכם את כל חטאתיכם? 
ב.	ועוד "יכפר עליכם" משמע שהש"י יכפר, והטהרה תלויה בו יתברך, ובהמשך הפסוק "לפני ה' תטהרו" משמע שהטהרה תלויה בנו? 

תשובה קודמת לכפרה
מבואר במשנה  שיוה"כ אינו מכפר אלא לשבים, ועל כן צריכים אנו לעורר את ליבנו לשוב בתשובה שלימה לפני השי"ת באמת ובתמים, ולהתחרט על שעבר בחרטה גמורה. 
ומכאן ואילך לקבל על עצמנו מהיום והלאה שלא נשוב לכסלה, ולהתוודות [כמבואר ברמב"ם] 
ג' דברים צריך השב לעשות חרטה, וידוי,קבלה בלב ובזה נטהר ליבנו.
אמנם, מה נעשה כי בעו"ה לבנו קשה כאבן מלהתעורר לתשובה שלימה באמת, ואנחנו צריכים לפני ההתעוררות מלמעלה להסיר את לב האבן מבשרינו.

והנה הבטיחה לנו התורה הקדושה כי כוחו של יוה"כ הוא גדול כל כך, שכאשר נתעורר אפילו מעט, ונגלה את רצוננו לשוב בתשובה שלמה לפני השי"ת, ונאמין באמונה שלמה ומוחלטת כי יוה"כ מכפר לשבים, אז "עיצומו של יום" הקדוש מסייע לנו להתעורר בהתעוררות גדולה לתשובה שלמה וטהרת לבבנו.

כי ביום הזה יכפר עליכם
הנה כבר כתב הרמב"ם  שצריך האדם לשוב עד ש"יעיד עליו יודע תעלומות שלא ישוב לזה החטא לעולם" וזה כוונת הפסוק "לפני ה' תטהרו" , שהטהרה והתשובה יהיה לפני ה' והוא יעיד עליו, לכן אחי ורעי חזקו ואמצו , התעוררו נא כל אחד ואחד עכ"פ אפילו במעט, כל אחד מה שיוכל והש"י הבטיח לנו "פתחו לי פתח כחודו של מחט ואני אפתח לכם כפתחו של אולם" . 
ונתפלל כולנו יחד באהבה ובאגודה אחת שנזכה לעשות תשובה שלמה באמת.

ואהבת לרעך כמוך – עיקר התשובה
ידוע כי כלל גדול הוא מצוות "ואהבת לרעך כמוך"  וכך אנו מרוממים את הייחוד הנורא והקדוש 
כמבואר בזוה"ק "אורייתא וקוב"ה וישראל חד"  וזה בא ע"י מחילה של כל אחד על מה שעשה לו חברו, ומה שחטא כנגדו. 
כי כבר ידענו שיוה"כ אינו מכפר עד שירצה את חברו.  והנה העצה הטובה היא שימחל כל אדם לחברו מה שעשה כנגדו ויעביר על מידותיו, ואז ישיג מחילה וסליחה מהשי"ת. 

וזכורני ששאלתי פעם אחת ערב יוה"כ את האדמו"ר זצ"ל ומה נעשה ויצר שוכן בנו, ולא תמיד מוחלים אנו בלב שלם, או שיש מי שאיננו מוחלים לו כלל וכלל? 
וענני שהרי יש הנוהגים לעשות בי"ד לפני ר"ה ויש כאלו שלא עלה בידם ועושים זאת בתשיעי, וכלל ידוע שמה שגזר בי"ד הוא הנעשה והמחייב, ועל כן כשמתיר את נדריו בפניהם יאמר גם שהוא מוחל וסולח לכל יהודי אשר עשה כנגדו, ויאמרו בי"ד מחול,מחול, מחול, והרי פסק דינם הוא נוגע גם כלפי מעלה, שהרי "הודאת בעל דין כמאה עדים דמי", "וזכין לאדם שלא בפניו", ואינו יכול לבטל פסק בי"ד זה, אלא אם ילך אצל בי"ד גדול ממנו. ומי הוא אשר ילך לבי"ד גדול ממנו ויאמר לו הריני חוזר בי ממחילתי על כלל ישראל וישמעו לו?

במידה שאדם מודד 
אמרו רז"ל "כל המעביר על מידותיו מעבירין לו על כל פשעיו".  כי במידה שאדם מודד לאחרים מודדים לו, וכמו שכתב בטור "ועושין כן כדי שיהיה לב כל ישראל שלם כל אחד עם חברו". 
ובכוח אחדות הלבבות הזו לא יכול השטן לקטרג.
וזה יובן על פי מה שרואים אנו כשיש מחלוקת בין אחים , כועס האב ויש לו הרבה צער מזה, כי כמה פעמים האב עושה את עצמו כאינו רואה מה שבניו עושים. אך אם הבנים בעצמם מלשינים זה על זה לפני האב הוא מוכרח לחרוץ משפטו. אבל אם יש ביניהם אהבה ואחווה אז אין שטן ואין פגע רע וברגע שיש אהבה ואחווה הוא מביט ומשתף עצמו ביניהם כי אהבה זו היא גם אהבתו.

מחילה בלב שלם 
אחי ורעי, חוסו על נפשכם, ועל נפש ב"ב, וכל אחד ימחל לחברו בלב שלם, ובזה ירחם השי"ת עלינו וימחל לנו על כל עוונותינו, ובפרט בעת הקשה הזו, בה אויבי ה' הרימו ראש, והרסו והחריבו וזרעו אש מחלוקת בין ישראל, והגבירו קינה ותאניה, על חורבן ארצנו.
וזה כוונת הפסוק "כי ביום הזה יכפר עליכם" היינו בתנאי ואופן שתראו קודם "לטהר אתכם מכל חטאתיכם" "חטאתיכם" דווקא, שירמוז לחטאים שבין אדם לחברו, ואז "לפני ה' תטהרו" עבירות שבין אדם למקום מהם תטהרו, אכי"ר .

חתימה טובה בספרן של תמימים, צדיקים, ויראי ה' באמת תחתמו

הצב"י נועם בן צבי משה הלוי.